钦定古今图书集成/历象汇编/岁功典/第058卷 > 感秋赋 吴伯引
## 钦定古今图书集成/历象汇编/岁功典/第058卷 > 感秋赋 吴伯引

“维四时之代运兮，嗟去日兮苦多；对秋色之萧条兮，
怜吾生兮蹉跎。”于时商风入律，冷露濡天，流阴淡日，
落叶哀蝉。偶疏雨兮滴滴，或斜月兮娟娟。时凭阑兮
送目，尽平野兮如烟。尔乃公子行乐，绮堂列燕；锦瑟
高张，红妆初荐。烧银烛兮将残，视明星兮有烂。叹为
乐兮及时，念流光兮易换。睹兰秀兮菊芳，怅可怀兮
不见。盖忽忽兮伤心，亦泪落兮如霰。至若荷戈黑山，
从军陇水，边马思归，征戍未已。见胡骑兮数群，俄黄
尘兮四起。听笳管兮屡吹，怀《玉关》兮千里。恐生入兮
无时，已魂消兮心死。乃有孤身去国，羁旅无家，楚臣
泽畔，汉傅长沙，白云起兮洞庭波，秋雁少兮夜猿多。
盼清华兮梦已绝，卧沧江兮奈老何？惟迁客兮多思，
因涕泗兮滂沱。或乃素士穷经，矻矻不置；手冷一编，
霜流匝地。当桐风之初来，悲壮心之不遂。矧白发兮
先秋，与蒲柳兮同弃。每踯躅兮徘徊，闻《蛩吟》而长喟。
至如恩辞金屋，宠谢长门。苔封辇道，院积黄昏。惜此
清光之一片兮，不照君王之寸心。彼雕虫之小技兮，
虚买价以千金。恨团“扇之见捐兮，怨寻秋草以俱深。
又若良人远别，相见无期，秋来漏永，归梦偏迟。拂砧
杵兮长太息，虑客子兮寒无衣。制腰带兮准畴昔。知
今日兮是邪非，夜凉兮人不知。思君兮天之涯。傥有
胶漆义断，寡鸾孤鹤。中夜徬徨，形影萧索。感织女之
渡河，悔嫦娥之窃药。何若从君于地下兮，同夜台之
寂寞”；下如桑濮之间，溱洧之浒。秋以为期，将子无怒。
“望车来兮何迟，心摇摇兮南浦。愁别院兮笙歌，吊西
陵兮风雨。断肠兮不见，啼痕兮可数。”是故秋令司阴，
秋气凝金，逢秋必感，有感必深。宋玉抑郁而兴悲，潘
岳惆怅以长吟。非岁序之移人，彼往哲其何心？自古
如此，我亦流连泣下而沾襟。